<classify> VIKOSI vya Usalama vya Kenya vimefanikiwa kutibua mpango wa kusafi risha binadamu uliokuwa umepangwa, ambapo mabinti zaidi ya 71 kutoka nchi za Uganda, Tanzania na Burundi walidakwa mjini hapa wakiwa katika harakati za kusafi rishwa kwenda ughaibuni.Mabinti hao walikamatwa kwenye Uwanja cha Ndege wa Kimataifa wa Jomo Kenyatta JKIA katika jiji la Nairobi. Kwa mujibu wa vyombo vya Usalama vya Kenya, watu hao walikuwa wanapelekwa nchi za Uarabuni, hususan Oman. Miongoni mwa watu hao waliokamatwa, 59 ni raia wa Uganda wakiwa na hati za kusafiria za Uganda, saba wanatoka nchini Burundi na wengine watano waliobaki ni kutoka Tanzania.Maofisa katika JKIA walisema asilimia kubwa ya watu hao waliokuwa wakielekea Oman ni wanawake na inasemekana baadhi ya kazi walizokuwa wakiendea huko ni za ndani. Vyombo vya usalama vya nchi hiyo vilipata taarifa juu ya uwepo wa watu wenye hati za kusafiria zikiwa na mihuri bandia na vikafanikiwa kuwakamata na kinachofuata ni mashitaka na hatimaye kuwarudisha katika nchi zao.Idara ya Uhamiaji ya Kenya imesema kundi hilo la watu lilikuwa likitumia nyaraka bandia zisizo halali. Shirika la Habari la Kenya KBC liliripoti kuwa uchunguzi kubaini mashirika na taasisi zilizohusika katika kadhia hiyo ya usafirishaji wa watu unaendelea wakati utaratibu wa kuwasafirisha watu hao hadi katika nchi zao ukifanyika. Wiki iliyopita, wasichana 22 wa Uganda waliokolewa katika mikono ya maharamia wakisafirishwa kwenda Uarabuni.Waliokolewa katika mpaka wa Busia na Malaba nchini Kenya na kurudishwa nchini Uganda. Mratibu wa Kuzuia Usafirishaji wa Binadamu CoPTIP chini ya Wizara ya Mambo ya Ndani Kamishna wa Polisi, Moses Binoga alisema wasichana hao 22 waliachiwa na Mamlaka za Kenya bila kushitakiwa kwa kuingia bila kibali nchini humo au kuwa na nyaraka batili za kusafiria.Alisema kwa wananchi wa Kenya ambao waliwahifadhi wahamiaji hao walishitakiwa kwa kuhifadhi wahamiaji haramu. Kabla ya kuondoka Kenya kuelekea Uarabuni, wasichana hao walihifadhiwa katika nyumba mbalimbali zilizokuwa chini ya wenyeji wao.Kwa mujibu wa maofisa nchini Kenya, kwa kila msichana au familia ya msichana ililipwa shilingi za Kenya milioni 1.5 ikiwa watafanikisha safari hiyo. Fedha hizo zinatumika pamoja na mambo mengine, kuwavusha wasichana hao hadi nchini Kenya ambapo watapanda ndege na kuelekea uarabuni. Asilimia kubwa ya wasichana wanaosafirishwa kwenda nchi za nje kutoka Uganda, DRC, Burundi na Tanzania wana umri wa miaka kati ya 16 hadi 25.  <topic>: kitaifa 